CELEX: 62013CN0502
Language: sk
Date: 2013-09-18 00:00:00
Title: Vec C-502/13: Žaloba podaná 18. septembra 2013 — Európska komisia/Luxemburské veľkovojvodstvo

23.11.2013   
            
            
               SK
            
            
               Úradný vestník Európskej únie
            
            
               C 344/49
            
         Žaloba podaná 18. septembra 2013 — Európska komisia/Luxemburské veľkovojvodstvo
   (Vec C-502/13)
   2013/C 344/86
   Jazyk konania: francúzština
   
      Účastníci konania
   
   
      Žalobkyňa: Európska komisia (v zastúpení: F. Dintilhac a C. Soulay, splnomocnení zástupcovia)
   
      Žalovaný: Luxemburské veľkovojvodstvo
   
      Návrhy žalobkyne
   
   
               —
            
            
               určiť, že Luxemburské veľkovojvodstvo si tým, že na digitálne (alebo elektronické) knihy uplatňovalo sadzbu DPH vo výške 3 %, nesplnilo povinnosti, ktoré mu vyplývajú z článkov 96 až 99 a článkov 110 a 114 smernice o DPH (1) v spojení s prílohami II a III tejto smernice a jej vykonávacím nariadením (2),
            
         
               —
            
            
               uložiť Luxemburskému veľkovojvodstvu povinnosť nahradiť trovy konania.
            
         
      Žalobné dôvody a hlavné tvrdenia
   
   Komisia uvádza jediný žalobný dôvod na podporu svojej žaloby založenej na nedodržaní smernice o DPH vnútroštátnou právnou úpravou, podľa ktorej sa na dodávanie elektronických kníh uplatňuje od 1. januára 2012 osobitne znížená sadzba vo výške 3 %.
   Podľa Komisie je uplatňovanie zníženej sadzby DPH nezlučiteľné so znením článkov 96 a 98 smernice o DPH, keďže takú sadzbu možno uplatňovať iba na dodávanie tovarov a poskytovanie služieb, ktoré sú uvedené v prílohe III tejto smernice. V prípade, že sa v tejto prílohe výslovne neuvádza dodávanie digitálnych kníh, nemožno na tieto knihy uplatňovať zníženú sadzbu DPH. To potvrdzuje aj znenie článku 98 ods. 2 druhého pododseku, ktorý z uplatňovania znížených sadzieb DPH výslovne vylučuje elektronicky poskytované služby, ako aj skutočnosť, že Výbor pre DPH prijal usmernenia, podľa ktorých sa na dodávanie digitálnych kníh neuplatňujú znížené sadzby DPH.
   Komisia sa takisto domnieva, že na zníženú sadzbu vo výške 3 %, teda sadzbu nižšiu než minimum vo výške 5 %, stanovené v článku 99 smernice o DPH, v prípade digitálnych kníh nemožno uplatniť odchýlku stanovenú v článku 110 smernice o DPH a táto sadzba ani nemôže byť v súlade s článkom 114 tej istej smernice.
   
      (1)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, s. 1).
   
      (2)  Vykonávacie nariadenie Rady (EÚ) č. 282/2011 z 15. marca 2011, ktorým sa ustanovujú vykonávacie opatrenia smernice o DPH (Ú. v. EÚ L 77, s. 1).